રોહનનું ઘરમાં હરવું-ફરવું, બનેલી બીનાઓનું વિગતવાર બયાન કરવું, પોતાના ગમા-અણગમાને નિખાલસ રીતે પ્રગટ કરવું, સૌને ધોધમાર વહાલ કરવું, તેની આંખોનું ચશ્માં પાછળથી ચળકવું, મુક્તપણે હસવું, જમતાં જમતાં રેડિયો-મીર્ચી સાંભળવું, નવાં, હૃદયસ્પર્શી ગીતોને મને સંભળાવવું – આવી કંઈ કેટલીય ક્રિયાઓ વિના હવે મારું ઘર અધૂરું થઈ ગયું છે. શાંત, ડાહ્યો, ઠરેલ જેવા વિશેષણો તેને માટે નહોતાં. રોહન એટલે કંઈ ને કંઈ કરવાની ગડમથલમાં જ હોય. સતત ક્રિયાશીલતા અને નવીન પ્રવૃત્તિની શોધમાં રહેવાનું તેની પ્રકૃતિમાં હતું. મિત્રોના સાહચર્યમાં તે એકદમ ખુશ રહેતો અને પોતાને કે કોઈ મિત્રને અન્યાય થાય તો સાંખી શકતો નહિ. ભણવામાં તેજસ્વી ન હોય તો ચાલે, પણ દિલના સ્વચ્છ સમવયસ્કો સાથે મૈત્રી રાખવાનું તેને ગમતું. મળતાવડો, પ્રેમાળ, ચપળ, તરત પ્રતિચાર આપનારો અને હોંશિયાર હોવાને કારણે તેના શિક્ષકોનો તે પ્રિય વિદ્યાર્થી બની રહ્યો હતો. ભણવાની સાથે સાથે ક્રિકેટ, સંગીત અને ફિલ્મોનો શોખીન હતો. આજના મોટા ભાગના તરુણોની જેમ તેને પ્રિય હિરો શાહીદ કપૂર અને શાહીદની ‘કમીને’ રિલીઝ થવાની તે રીતસર રાહ જોતો હતો. કમભાગ્યે ‘કમીને’ 14 ઑગસ્ટે રિલીઝ થઈ અને તે એ જ દિવસે આ દુનિયા છોડીને જતો રહ્યો. ઘરમાંથી બહાર જતી વખતે ‘Have a good time’ની શુભેચ્છા કાયમ આપવાની ટેવવાળો આ છોકરો જાણે આ શબ્દો વક્રોક્તિરૂપે મૂકી ગયો.